સપ્ટેમ્બર અને ઓક્ટોબરના અકળાવનારા ઘટાડા પછી હવે નવેમ્બરમાં સેન્સેક્સ કોન્સોલિડેશન થવાના મૂડમાં હોવાના સંકેત મળે છે. નવેમ્બર કોન્ટ્રાક્ટમાં બેન્ચમાર્કમાં સુધારો જોવાયો છે અને વૈશ્વિક શેરબજારમાં પણ સ્થિરતા જોવા મળે છે. અમેરિકા અને ચીન વચ્ચેના ટ્રેડ વોરના સમાચાર હોય કે પછી ઇરાન પર અમેરિકાના પ્રતિબંધના અહેવાલ, બજાર આ કારણોને ડિસ્કાઉન્ટ કરી રહ્યું છે. ભારતીય શેરબજારમાં નરમાઇને આગળ વધતી અટકાવવામાં ક્રૂડના ભાવોએ પણ ટેકો આપ્યો છે. અમેરિકામાં ક્રૂડની ઇન્વેન્ટરી વધવાની સાથે સાઉદી દ્વારા ક્રૂડનું ઉત્પાદન વધારવામાં આવશેના સમાચારની પાછળ બ્રેન્ટ ક્રૂડ ઘટીને 75 ડોલરની નીચે સરક્યું હતું જે છેલ્લા ત્રણ મહિનાની સૌથી નીચી સપાટીએ આવ્યું હતું. ટોચથી ક્રૂડના ભાવમાં 12 ટકાનો ઘટાડો જોવાયો છે. બજારમાં કંપની પરિણામની પાછળ સ્ટોક સ્પેસિફિક એપ્રોચ પણ વધી રહ્યો છે અને નીચા વેલ્યૂએશને નવી ખરીદી જોવા મળે છે.